《乐章五曲》
宋代·李复

雾光散兮曈曈，蘪芜青兮椒红。
石上菖蒲生紫茸，曲屿苹长丝影重。
雉鷕鷕兮鹿伎伎，圆鳞金光出寒水。
碧鼎收香养云子，三脊白茅断为委。
平壶玉酒清于空，开壶芳新破晓风。
罍前洗爵奠当中，海南沉水烟蒙蒙。
人有诚，神有灵，幽明通，荐芳馨。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。